b'\n_START_ARTICLE_\nAdvokatas notaras\n_START_PARAGRAPH_\nAdvokatas notaras (notaras advokatas), vok. Anwaltsnotar - advokatas, galintis veikti ir kaip notaras; teisin\xc4\x97 profesija, jungianti 2 teisini\xc5\xb3 profesij\xc5\xb3 (veiklos, funkcij\xc5\xb3, statuso) elementus.\n_START_SECTION_\nVokietija\n_START_PARAGRAPH_\nAdvokatas notaras gali veikti ir kaip advokatas, ir kaip notaras, ta\xc4\x8diau vienu metu - tik kaip 1 kurios nors profesijos atstovas. Kiekvienu atveju veikdamas jis turi ai\xc5\xa1kiai i\xc5\xa1reik\xc5\xa1ti, ar jis veiks (veikia) kaip advokatas, ar kaip notaras. Jei jis veikia kaip notaras, j\xc4\xaf saisto notaro profesiniai reikalavimai bei taisykl\xc4\x97s. Esmin\xc4\x97 pareiga - ne\xc5\xa1ali\xc5\xa1kumas. Advokatas, prie\xc5\xa1ingai, yra \xc4\xafpareigotas veikti kaip savo kliento interes\xc5\xb3 atstovas, juos ginti._NEWLINE_Notaras daugumoje valstybi\xc5\xb3 negali tur\xc4\x97ti kitokios atlygintinos profesin\xc4\x97s veiklos, eiti tam tikr\xc5\xb3 pareig\xc5\xb3 (pvz., veikti kaip valdybos, Steb\xc4\x97toj\xc5\xb3 tarybos narys, \xc4\xafmon\xc4\x97s patar\xc4\x97jas). Jei gretutin\xc4\x97 veikla tam tikrose valstyb\xc4\x97se ir yra leid\xc5\xbeiama, jai reikalingas specialus leidimas (i\xc5\xa1duodamas notar\xc5\xb3 prie\xc5\xbei\xc5\xabros institucijos). Notaras advokatas gali veikti kaip advokatas, patentinis patik\xc4\x97tinis, mokes\xc4\x8di\xc5\xb3 patar\xc4\x97jas, auditorius, laisvai samdomas buhalteris ar s\xc4\x85skaitininkas ir pan. Jis gali b\xc5\xabti profesin\xc4\x97s bendrijos nariu._NEWLINE_Vokietijoje advokatas notaras gali veikti teism\xc5\xb3 apygardose, kuriose tokia profesija buvo leid\xc5\xbeiama iki 1961 met\xc5\xb3 baland\xc5\xbeio 1 d. Notarai advokatai yra tokiose federalin\xc4\x97se \xc5\xbeem\xc4\x97se kaip Br\xc4\x97menas, Berlin, \xc5\xa0l\xc4\x97zvigas-Hol\xc5\xa1teinas, \xc5\xbdemutin\xc4\x97 Saksonija, Hesenas, Badeno-Viurtembergo \xc5\xbeem\xc4\x97s Viurtembergo dalyje, tam tikrose \xc5\xa0iaur\xc4\x97s Reino-Vestfalijos dalyse. Notarai advokatai sudaro vad. advokat\xc5\xabrinio notariato (vok. Anwaltsnotariat) dal\xc4\xaf._NEWLINE_2008 m. notar\xc5\xb3 advokat\xc5\xb3 skai\xc4\x8dius Vokietijoje - 6 920 (palyginti su 2007 m. skai\xc4\x8dius suma\xc5\xbe\xc4\x97jo 135). 2008 met\xc5\xb3 sausio 1 d. buvo i\xc5\xa1 viso 8513 notarai. I\xc5\xa1 j\xc5\xb3 tik 1 593, t. y. tik kas penktas - \xe2\x80\x9epaprastas\xe2\x80\x9c notaras (Nur-Notar)._NEWLINE_Juos vienija Vokietijos advokat\xc5\xb3 notar\xc5\xb3 susivienijimas.\n_START_SECTION_\nReikalavimai\n_START_PARAGRAPH_\nAdvokatas Vokietijoje, norintis dirbti ir notaru, turi tur\xc4\x97ti 5 met\xc5\xb3 profesin\xc4\x99 patirt\xc4\xaf ir srityje, kurioje jis pageidauja dirbti, - 3 met\xc5\xb3 nepertraukiamos advokato praktikos pagrindin\xc4\x97se pareigose (vok. hauptberuflicher Anwalt). Be to reikalinga baigti tam tikrus kursus. Skyrimas notaru vyksta kaip ir paprasto notaro. Tvark\xc4\x85 reguliuoja federalini\xc5\xb3 \xc5\xbeemi\xc5\xb3 teis\xc4\x97s aktai. \xc5\xa0ioje srityje taip pat yra ir konstitucin\xc4\x97s doktrinos (VFR Konstitucinio Teismo praktikos).'